It-Tlieta 10 ta' Marzu 2020, fis-6.00pm, fil-librerija tal-Fakultà tal-Arti tal-Università ta' Malta, Tal-Qroqq, Dr Natalino Fenech se jagħmel taħdita bit-tema Ninnamraw mal-għasafar, jew l-għasafar f'ħajjitna. Din se tkun l-għaxar taħdita ta' din is-sena akkademika tal-proġett fuq It-Tradizzjoni Orali, li qed jitmexxa mid-Dipartiment tal-Malti fl-Università ta' Malta bil-Fondi tar-Riċerka tal-Università ta' Malta u bl-appoġġ tal-Klabb Kotba Maltin. It-taħdita se tittratta l-influwenza tal-għasafar f'kull qasam ta' ħajjitna b'enfasi fuq l-impatt fuq il-lingwa, il-letteratura, il-laqmijiet, l-espressjonijiet, l-għajdut u l-qwiel li wħud għadhom jintużaw waqt li oħrajn inbidlu jew mietu maż-żmien. Dr Fenech se jiddiskuti wkoll l-ismijiet tal-għasafar u l-oriġini tagħhom. Natalino Fenech ilu jagħmel ricerka fil-qasam tal-ornitoloġija sa mis-snin 80 u jispeċjalizza kemm fix-xjenza ornitoloġika, l-istudju tal-għasafar, kif ukoll l-etno-ornitoloġija, l-istudju tar-relazzjoni tal-bniedem mal-għasafar f'kull aspett tal-hajja. Dr Fenech iggradwa mill-Università ta' Malta u kiseb dottorat fix-xjenzi soċjali mill-Università ta' Durham. Huwa ippubblika għadd ta' artikli akkademiċi u kotba li tnejn minnhom rebħu t-taqsima tar-riċerka tal-Premju Nazzjonali tal-Ktieb.
Ninnamraw mal-Għasafar